b'\n_START_ARTICLE_\nMiran Tepe\xc5\xa1\n_START_SECTION_\n\xc5\xbdivljenjepis\n_START_PARAGRAPH_\nV svetovnem pokalu je debitiral v sezoni 1979/80, nastopil pa je tudi na olimpijskih igrah v Lake Placidu. V naslednjih sezonah se je po\xc4\x8dasi prebijal v deseterico v svetovnem pokalu, prvi\xc4\x8d v sezoni 1984/85, ko je bil deseti._NEWLINE_Sezono kasneje, 1985/86 je bil \xc5\xbee na \xc4\x8detrtem mestu, dotlej najbolj\xc5\xa1em v svetovnem pokalu za slovenske tekmovalce. Na olimpijskih igrah v Calgaryju je bil \xc4\x8detrti na mali skakalnici na veliki pa deseti. Na ekipni preizku\xc5\xa1nji je skupaj z  Primo\xc5\xbeem Ulago, Matja\xc5\xbeem Zupanom in Matja\xc5\xbeem Debelakom osvojil srebno medaljo za nepremagljivimi Finci. Njegov najbolj\xc5\xa1i pokalni rezultat te sezone je bilo drugo mesto v  Gstaadu, skupno pa je bil osmi. V naslednjih treh sezonah je tekmoval nekoliko slab\xc5\xa1e, \xc5\xa1e najve\xc4\x8d je dosegel v sezoni 1989/90, ko je bil trinajsti. Tudi takrat je bil najbolj\xc5\xa1i drugi na tekmi v Gstaadu. Najbolj\xc5\xa1i dose\xc5\xbeek na svetovnih prvenstvih v poletih ima iz Planice, kjer je bil \xc5\xa1esti, z najdalj\xc5\xa1im poletom (185 metrov)._NEWLINE_Potem ko je kon\xc4\x8dal svojo tekmovalno pot smu\xc4\x8darskega skakalca in zaklju\xc4\x8dil \xc5\xa1tudij geografije, se je za nekaj \xc4\x8dasa poslovil od \xc5\xa1porta, v katerem je bil tako uspe\xc5\xa1en, nato pa se jim je zopet pridru\xc5\xbeil po spodbudi direktorja za skoke pri smu\xc4\x8darski zvezi FIS Walterja Hoferja pridru\xc5\xbeil kot njegov pomo\xc4\x8dnik na zelo pomembnem mestu tistega, ki s semaforjem uravnava potek tekem v svetovnem pokalu glede na veter in druge zunanje okoli\xc5\xa1\xc4\x8dine.  _NEWLINE_Da je dru\xc5\xbeina Tepe\xc5\xa1 ostala v smu\xc4\x8darskih skokih, sta poskrbela sin Jurij,  mladinski svetovni podprvak iz leta 2006 in h\xc4\x8derka Anja. _NEWLINE_Miran je tudi navdu\xc5\xa1en jadralec, ki je s svojo jadrnico "Skokico" dvakrat objadral svet. Prvi\xc4\x8d je jadral okoli sveta med letoma 2006 in 2008, drugi krog okoli sveta pa je s prijatelji odjadral med letoma 2010 in 2012, ko ga je pot zanesla tudi okoli znamenitega rta Horn._NEWLINE_Svoje jadralske dogodiv\xc5\xa1\xc4\x8dine je opisal v knjigah "Z vetrom" in "Proti soncu"'